Medzinárodná futbalová federácia (FIFA) zakázala FC Chelsea angažovať nových hráčov v nasledujúcich dvoch prestupových obdobiach. Anglický klub dostal trest za porušenie pravidiel o registrácii neplnoletých futbalistov. Navyše musí zaplatiť pokutu 600-tisíc švajčiarskych frankov. "Blues" tiež musia v lehote 90 dní napraviť menej závažné nezrovnalosti súvisiace s mladými hráčmi. Informovala o tom agentúra AFP.
Britský The Guardian na konci januára zverejnil informácie, podľa ktorých FIFA vyšetrovala Chelsea od začiatku minulého roka. V hľadáčiku sa ocitlo vyše sto prestupov hráčov mladších ako osemnásť rokov. Monitorovací systém upozornil na minimálne 25 podozrivých transferov.